DA Den Europæiske Unions Tidende C 31/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 31/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»PAPAS ANTIGUAS DE CANARIAS«

EF-Nr.: ES-PDO-0005-0866-11.03.2011

BGB ( ) BOB ( X )

1. Betegnelse:

»Papas Antiguas De Canarias«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

3.2.1. Generel beskrivelse

»Papas Antiguas de Canarias« er kartofler af forskellige sorter, der dyrkes på De Kanariske Øer under betegnelsen »antiguas«, og det er både lokale, traditionelle og/eller farvede kartofler. Kartoflerne kommer fra udsæd fra produktionsområdet og tilhører arterne Solanum tuberosum og underarterne andígena og tuberosum og triploiden Solanum chaucha. Alle tre arter blev indført på De Kanariske Øer før 1900-tallet.

De beskyttede arter af »Papas Antiguas« omfatter:

Oprindelsesnavn Synonymer Negrita de El Hierro Papa Negra, Papa Negra de año, Papa de año Buena Moza eller Palmera Blanca Marciala Blanca, Palmera Blanca, Gobernadora Blanca, Forastera Colorada Marciala, Marciala Colorada, Palmera Colorada, Gobernadora Colorada, De Juan Niz Corralera Tijarafera Corralera Colorada Corralera Legítima Corralera Negra de La Palma Marciala Negra, Palmera Negra Negra Veteada Rayada eller Jorge Blanca y Morada Haragana De Ojo Azul Blanca Moñigo de Camello De la Tierra Azucena Negra Azucena Roja, Azucena Pintada, Azucena Oscura, Negra Azucena Blanca Bonita Negra Marrueco Negro Bonita Blanca Blanca Marrueca, Marrueca eller Marroquina, Boba Bonita Colorada Marrueco/a Colorado/a, Bonita de Color, Bonita Roja Bonita Llagada Bonita Ojo Perdiz Bonita Ojo de Perdíz Bonita de Ojo Rosado, Ojo Perdiz Borralla Melonera, Montañera Colorada de Baga Colorada, Moruna, Londrera Negra Yema de Huevo Negra, Negra Ramuda, Morada o de Ojo Azul Peluca Blanca Peluquera Blanca Peluca Negra Peluqueras Negra Peluca Roja Peluca Rosada, Peluca Morada, Peluca Colorada, Peluca Encaranada, Peluquera Roja Terrenta Torrenta, Turrenta, Sietecueros, Bonita Terrenta

3.2.2. Specifikke kendetegn

3.2.2.1. Fysisk-kemiske egenskaber:

Proteinindholdet skal være over 1,5 vægtprocent i forhold til tørstoffet.

Indholdet af tørstof skal være over 21 %, men kan nogle steder nå op på over 30 %.

På grund af det høje indhold af tørstof ser den kogte kartoffel melet ud.

Kartoflen er bemærkelsesværdig lille — mellem 1 og 8 cm —, hvilket giver produktet det særegne karakter.

3.2.2.2. Morfologiske egenskaber:

Den vulkanske jord på De Kanariske Øer kendetegnes ved et ringe indhold af organisk materiale og et højt indhold af basaltmineraler, hvilket giver et unikt produkt med særlige morfologiske egenskaber:

— Skrællen på »Papas Antiguas de Canarias« varierer fra sortbrun til kastanjebrun over rødlig og orange toner.

— Kødet er cremefarvet til stærkt æggegul. Farven bliver kraftigere ved tilberedning.

— »Papas Antiguas de Canarias« er runde med en ujævn overflade med øjne af varierende dybde.

— Kartoflerne er små eller endog meget små — mellem 1 og 8 cm.

3.2.2.3. Organoleptiske egenskaber:

Synsindtryk

a) Ydre udseende: som beskrevet under de morfologiske egenskaber.

b) Indre udseende: farveskalaen spænder fra svag cremet til stærk gul efter tilberedning med en flot anthocyaninpigmentering.

Duftindtryk

Efter tilberedning dufter »Papas Antiguas de Canarias« aromatisk, frisk og mildt af majs og kastanjer.

Smagsindtryk

Efter tilberedning har kartoflerne en karakteristisk konsistens, der kendetegnes ved ikke at være grynet. Konsistensen kan være melet, cremet og smøragtig eller fast og cremet uden at være melet. Smagen minder om ristede korn og tørrede efterårsfrugter.

3.3. Råvarer (udelukkende for forarbejdede produkter):

Intet

3.4. Foder (udelukkende for produkter af animalsk oprindelse):

Intet

3.5. Specifikke produktionsetaper, der skal finde sted i det afgrænsede geografiske område:

De specifikke produktionsetaper, der skal finde sted i det afgrænsede geografiske område, er:

3.5.1. Forberedelse af jorden og udsæd

Forberedelsen af jorden består i at løsne jorden ved at pløje render i en dybde på 15-20 cm. Dette arbejde udføres fra december til februar.

3.5.2. Jordforarbejdning

Jorden forarbejdes højst to gange. Første gang pløjes der i dybden og i god tid før udsæden for at forbedre jordens evne til at holde på regnvandet. Anden gang finder sted kort før udsæden.

Kartoflerne sættes i bunden af renden med 20-30 cm mellemrum.

3.5.3. Hypning

Kartoffelskuddene hyppes, når de er mellem 10 og 15 cm, ved at dække plantens stængel med jord.

3.5.4. Høst

Høsten sker manuelt eller mekanisk, når kartoflerne er modne til salg. Planternes synlige dele er da blevet gule, løvet visner og kartoflen tørrer. Høsttiden falder fra maj til august, afhængigt af hvornår der er sået.

3.6. Særlige regler vedrørende udskæring, rivning, emballering osv.:

Kartoflerne pakkes i ensartede partier i ny og ren emballage af et passende materiale, som sikrer en god holdbarhed. Emballagen forsegles eller syes til mekanisk.

3.7. Særlige mærkningsregler:

På etiketterne skal EU-logoet »Denominación de Origen Protegida Papas Antiguas de Canarias« fremgå klart sammen med de oplysninger, der skal angives í henhold til lovgivningen.

De oprindelsesbeskyttede kartofler til konsum skal have en etiket eller en nummeret kontroletiket, som udstedes af kontrolorganet. I alle tilfælde mærkes produktet, inden det bringes i omsætning og på en sådan måde, at etiketterne ikke kan bruges igen.

Mærkningen kan indeholde navnet på øen eller det præcise produktionssted for den beskyttede kartoffel samt navnet på producenten.

4. Kort beskrivelse af det geografiske område:

Det geografisk afgrænsede område for den oprindelsesbeskyttede betegnelse »Papas Antiguas de Canarias« udgøres af dyrkningsegnede jorder på De Kanariske Øer. Det drejer sig om vulkanske jordområder, der ligger mindre end 1 200 meter over havets overflade.

De Kanariske Øer består af syv øer: El Hierro, La Gomera, La Palma, Tenerife, Fuerteventura, Gran Canaria og Lanzarote. Øgruppen ligger ud for Nordafrikas kyst mellem 27° 37′ og 29° 25′ nordlig breddegrad og 13° 20′ og 18° 10′ vestlig breddegrad.

5. Tilknytning til det geografiske område:

5.1. Det geografiske områdes specificitet:

Det geografiske områdes specificitet hænger sammen med breddegraden og klima- og terrænforholdene. Disse forhold er sammen med de traditionelle dyrkningsmetoder er afgørende for Papas Antiguas de Canarias' egenskaber.

Følgende faktorer giver det geografiske område dets særlige karakter:

— Breddegrad: De Kanariske Øers geografiske placering giver optimale vilkår for dyrkning af Papas Antiguas de Canarias. De Kanariske øer ligger mellem 27° 37′ og 29° 25′ nordlig breddegrad og 13° 20′ og 18° 10′ vestlig breddegrad.

— Jordbunds- og klimaforhold: Den vulkanske jordbund, som er typisk for det geografisk afgrænsede område, kendetegnes ved at indeholde meget lidt organisk materiale og mange basaltmineraler.

»Papas Antigua de Canarias« dyrkes i jord af typerne alfisol og aridisol, almindeligt kendt som lerjord og sort jord eller støvjord, som er karakteristisk for De Kanariske Øer.

Dyrkningsområdet for »Papas Antigua de Canarias« svarer til klimazonerne for Oleo-Rhamnatea crenulatae (termosclerofylskove med halvtørt til tørt termisk bioklima) og Pruno-Laureate azoricae (subtropisk skov med halvtørt til fugtigt termisk klima). Disse klima- og jordbundsforhold er afgørende for dyrkningen og produktionen af »Papas Antigua de Canarias«.

— Terrænforhold: Dyrkningsområdet for »Papas Antigua de Canarias« ligger i middelhøjde med gunstige vilkår mindre end 1 200 meter over havets overflade. Området har et klima kendetegnet ved gode inversionsbetingelser i de højere luftlag, som er et resultat af passatvinde, den kolde strøm omkring De Kanariske Øer og luftstrømme fra det afrikanske kontinent (tiempo sur). Disse områder er af særlig betydning på De Kanariske Øer. Det er et område, der langsomt og omhyggeligt er opbygget af kanariske landmænd, der gennem århundreder har overvundet de vanskeligheder, der er involveret i udviklingen af landbruget på stejle skråninger, hvor jorddækket er tyndt, og der kun er lidt vand, men kraftige vinde.

— Menneskelige faktorer: Historisk set er »Papas Antiguas de Canarias« blevet dyrket på familieejede gårde med små køkkenhaver, hvilket har gjort det muligt at holde fast i de traditionelle metoder gennem årene. Metoderne består i at plante og forberede jorden ved håndkraft eller ved så lidt maskinkraft som muligt, at pløje to gange og plante frøene i renderne fortrinsvis mellem december og februar. På Lanzarote, som kendetegnes ved sine særlige klima- og jordbundsforhold, plejer udplantningen at ske ved hjælp af et særligt redskab kaldet en »plantón«. Den menneskelig faktor ligger til grund for metoder som hypning, der består i at fjerne jord og hyppe den rundt om plantens stængler.

De lokale sorter af »Papas Antiguas De Canarias« er i Europa traditionelt set blevet produceret på De Kanariske Øer og udgør ikke kun en uvurderlig genetisk arv, men også en vigtig etnografisk og socioøkonomisk arv, eftersom de er nært knyttet til sæder og anvendelser, som er særlige for øernes traditionelle landbrugssystemer. De har desuden været med til at opretholde landbrugernes indkomst.

Kartoflerne indgår i og er kendetegnende for det traditionelle køkken på øerne, og det er samtidig et af de kvalitetsprodukter, som turisterne efterspørger mest.

5.2. Produktets specificitet:

De specifikke kendetegn ved »Papas Antiguas de Canarias'« skyldes de fysisk-kemiske egenskaber, den særegne morfologi, de særlige organoleptiske kendetegn, den lange vækstperiode og dyrkningsformen.

— Indholdet af tørstof på over 21 % er et af de fysisk-kemiske kendetegn ved de beskyttede kartofler.

— Morfologi: Den uregelmæssige ægrunde form, ringe størrelse (mellem 1 og 8 cm), skrællens farve og øjnene gør, at kartoflerne er letgenkendelige for forbrugerne.

— Organoleptiske egenskaber: »Papas Antiguas de Canarias'« skræl varierer i farven fra sortbrun til kastanjefarvet over rosa og orange, hvilket har medført, at de også kaldes »farvede kartofler«. De flotte farver er et af de særlige kendetegn.

Efter tilberedning dufter »Papas Antiguas de Canarias« aromatisk, frisk og mildt af majs og kastanjer, og gør kartoflerne letgenkendelige. Smagen, der også er helt særlig efter tilberedning, minder om ristede korn og tørrede efterårsfrugter. Konsistensen af den spiselige del af »Papas Antiguas de Canarias« er efter tilberedning ensartet uden at være grynet, hvilket gør den letgenkendelig.

— Kartoflerne har en lang vækstperiode og en lang hvileperiode, hvilket gør dem mere velegnet til opbevaring end andre sorter.

— De beskyttede sorters knolddannelse har kun brug for en kort periode med lys og kan tåle lave temperaturer, der dog skal være over 5 °C selv i de kolde vintermåneder. Derfor er områderne i middelhøjde på De Kanariske Øer et ideelt dyrkningsområde.

— Produktets særskilte egenskaber modsvarer den spanske stats beskrivelse i »Real Decreto 31/2009, de 16 de enero, por el que se aprueba la norma de calidad comercial para las patatas de consumo en el mercado nacional y se modifica el anexo I del Real Decreto nr. 2192/1984, de 28 de noviembre, por el que se aprueba el Reglamento de aplicación de las normas de calidad para las frutas y hortalizas frescas comercializadas en el mercado interior«, (om kvalitetsstandarder for kartofler til konsum på det nationale marked og om ændring af bilag I til Real Decreto nr. 2192/1984 om vedtagelse af kvalitetsstandarder for frisk frugt og grønt til afsætning på det indre marked), hvor »Papas Antigua de Canarias« udtrykkeligt er undtaget fra disse standarder.

5.3. Årsagssammenhængen mellem det geografiske område og produktets særlige egenskaber, omdømme eller andre kendetegn:

Årsagssammenhængen mellem det geografiske område og produktets kvalitet og særlige egenskaber følger direkte af produktionsforholdene og frem for alt det geografiske områdes breddegrad (mellem 29° nord og 27° syd) samt klima- og jordbundsforholdene.

Kartoflerne tilpasser sig den tørre vulkanske jordbund af basalt med vulkansk sand eller lapilli, hvor der er meget lidt organisk materiale, samt en række faktorer relateret til De Kanariske Øers særlige klima- og jordbundsforhold, hvilket giver et produkt med de unikke morfologiske, kemiske og organoleptiske egenskaber som beskrevet i afsnit 3.2.2.

Klimaet på De Kanariske Øer kendetegnes ved ringe nedbør, og terrænet er meget bjergrigt (Spaniens højeste punkt findes på De Kanariske Øer). De vulkanske bjerge og klimaforholdene resulterer i såkaldt vinterregn, der skyldes den termiske inversion i de højere luftlag og påvirkningen fra passatvindene, den kolde strøm omkring De Kanariske Øer og luftstrømmene fra det afrikanske kontinent (»tiempo sur«). Vinterregnen gennemfugter ikke jorden, og kartoflerne har derfor et lavt vandindhold og dermed et højt indhold af tørstof med en høj koncentration af næringsstoffer, pigmenter og karakteristiske aromatiske forbindelser.

Hvad angår den menneskelige faktor, høstes kartoflerne manuelt og med meget begrænset anvendelse af maskiner pga. dyrkningsforholdene.

Landbrugernes traditionelle dyrkningsmetode af »Papas Antiguas de Canarias« består i at udbytte sæden mellem de forskellige produktionsområder inden for det geografisk beskyttede område, hvilket gør det muligt at bevare de beskyttede sorter, som gennem århundreder er blevet særligt udviklet. Den første »genbank« for »Papas Antiguas de Canarias« findes på De Kanariske Øer, hvor reproduktionen af lokale frø sikres.

De faktorer, der ligger til grund for de særlige egenskaber ved »Papas Antiguas De Canarias« kan ikke adskilles, da de tilsammen bidrager til et så specielt produkt, at det ikke findes andre steder.

Af det ovenstående fremgår det, at det er områdets forhold (i særdeleshed breddegraden), terræn- og jordbundsforholdene (som er en vigtig faktor i forbindelse med denne type produktion) og klimaet i et samspil med landbrugernes dyrkningstraditioner og erfaringer, der gør, at »Papas Antiguas de Canarias«-kartoflerne har nogle helt specielle og unikke karakteristika.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.gobiernodecanarias.org/boc/2011/025/006.html

(1) EUT L 93 af 31.3.2006, s. 12.